«Дыщэ лъагъуэ»
Апхуэдэ фIэщыгъэ иIэу иджыблагъэ Котляровхэ Мариерэ Вик-торрэ я тхылъ тедзапIэм дунейм къыщытехьащ Щоджэн Риммэ и тхылъыщIэ.
Зеикъуэ къуажэм щыщ, сабииплI зиIэ унэгуащэр илъэсих ипэ кIуат и Iэрытхыр иIыгъыу Котляров Виктор и деж. Редактор Хьэту Пётр печатым хуигъэхьэзырри, 2015 гъэм къыдэкIащ щIэджыкIакIуэхэм ягу ирихьа, «Ро-зэм тедия нэпс» зыфIища тхылъыр. 2016 гъэм дунейм къытехьащ Риммэ и «Сыхуиту зы сыхьэт уи гъащIэм щызгъэгъуэт» тхылъыр, и зы повестрэ Iуэтэжхэмрэ щызэхуэхьэсауэ. А илъэс дыдэм Щоджэн Риммэ Урысейм и ТхакIуэхэм я зэгухьэныгъэм хагъэхьащ.
2017 гъэм абы къыдигъэкIащ и усэ «хужьхэр» зэрыт «Псэм и лэрыпс» сборникыр. 2019 гъэм Риммэ и IэдакъэщIэкIхэр яIэрыхьащ урысыбзэкIэ еджэ цIыхухэм. ЗэдзэкIакIуэ Iэзэ Мэремкъул Ларисэ урысыбзэм иригъэзэгъауэ дунейм къытехьащ Щоджэным и повесть кIэщIхэмрэ и рассказхэмрэ. «Свет, зажжённый молнией» зи фIэщыгъэ тхылъращ ахэр зэрытыр.
Зи гугъу тщIахэм къакIэлъыкIуащ «Уэгум щыхуарзэ псэ», «Насыпыр щхьэтепхъуэ пхуэсщIащ», «ГъащIэм хабзэ иIэжщ» тхылъхэр. Иджы ди пащхьэ илъыр Щоджэн Риммэ и IэдакъэщIэкI еянэщ. МызыгъуэгукIэ Риммэ и IэрыкIхэм IуэрыIуатэр лъабжьэ хуищIащ. «Дыщэ лъагъуэ»-м итщ сабийхэм яхуэгъэза таурыхъ гъэщIэгъуэнхэр, языныкъуэхэм лIыхъужьу хэтщ къызэрыгуэкI цIыхухэр, адрейхэм къэгупсысахэр, псалъэм пап-щIэ, жыг псалъэ, шы къэзылъэтыхь, иныжьхэр, нартхэр. Тхылъым и ре-дактор Хьэту Пётр къызэрыхигъэщымкIэ, ахэр апхуэдизкIэ екIуу таурыхъым хэтщи, къэхъур плъэ- мыкIыу уи фIэщ мэхъу, уи нэгуми IупщIу къыщIоувэ. Риммэ и псысэ-хэм, шыпсэхэм, дэтхэнэ таурыхъми ещхьу, фIыр ем щытокIуэ, фIыуэ зэрылъагъухэр щызэрогъуэтыж, е зылэжьам тезыр ехь.
Зеикъуэ бзылъхугъэ гуащIафIэм и тхылъыр, адрей и IэдакъэщIэкIхэми хуэдэу, сурэтхэмкIэ зыгъэщIэрэщIар ипхъу Унэж-Щоджэн Залинэщ.
ИСТЭПАН Залинэ.
